《自曹还都舟中奉酬子中见寄》
宋代·刘攽

结束溯都门，欢言瞻上东。宿舂不成装，徒御殊匆匆。

倾城千万人，髫稚随老翁。揽袪强我留，路隘马不通。

志微术无多，举动非材雄。畦隧不知拙，雕朽宁谓工。

尚怜畎亩民，欲使衣食充。吏课才第六，名品出下中。

岂期此邦人，念我如豳风。竟惭不赫赫，用底书成功。

人事非有常，物变何必终。移是趣日新，应谐犹不穷。

耻为坚白辩，判别僻与衷。由是知命来，但觉心源空。

思君天材异，汗血流骠骢。定交既非晚，接武昆瀛蓬。

岁月使人惊，冠带昔儿童。别离过三秋，会合今复同。

新诗思何深，清月醒困蒙。相哀蹇无成，为客谢诸公。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。